กฎกระทรวงว่าด้วยหลักเกณฑ์การแจ้งให้หัวหน้าสถานีตำรวจแห่งท้องที่ทราบในกรณีที่จะแต่งเครื่องแบบตำรวจ หรือแต่งกายโดยใช้เครื่องแต่งกายคล้ายเครื่องแบบตำรวจเพื่อการแสดง พ.ศ. 2553

กฎกระทรวง
กฎกระทรวง
ว่าด้วยหลักเกณฑ์การแจ้งให้หัวหน้าสถานีตำรวจแห่งท้องที่ทราบ
ในกรณีที่จะแต่งเครื่องแบบตำรวจ
หรือแต่งกายโดยใช้เครื่องแต่งกาย
คล้ายเครื่องแบบตำรวจเพื่อการแสดง
พ.ศ. ๒๕๕๓[๑]
 

อาศัยอำนาจตามความในมาตรา
๕ และมาตรา ๑๑๑ แห่งพระราชบัญญัติตำรวจแห่งชาติ พ.ศ. ๒๕๔๗
นายกรัฐมนตรีออกกฎกระทรวงไว้ ดังต่อไปนี้

ข้อ
๑ ในกฎกระทรวงนี้
การแสดง หมายความว่า การแสดงภาพยนตร์ ละคร
หรือการแสดงอื่นใดทำนองเดียวกันที่ประสงค์จะเผยแพร่ต่อสาธารณชน
หัวหน้าสถานีตำรวจแห่งท้องที่ หมายความว่า
ผู้บังคับบัญชาสูงสุดในสถานีตำรวจนครบาล หรือสถานีตำรวจภูธร
หรือผู้บังคับบัญชาสูงสุดของหน่วยงานที่มีลักษณะงานเช่นเดียวกับสถานีตำรวจ
แล้วแต่กรณี
ผู้ซึ่งมีหน้าที่รับผิดชอบการแสดง หมายความว่า
ผู้มีหน้าที่รับผิดชอบโดยเป็นผู้ควบคุมดูแลการถ่ายทำ หรือกำกับการแสดง ณ
สถานที่ที่จะทำการถ่ายทำหรือมีการแสดงแล้วแต่กรณี
และให้หมายความรวมถึงผู้ซึ่งได้รับมอบหมายจากผู้ควบคุมดูแลการถ่ายทำ
หรือกำกับการแสดงด้วย

ข้อ
๒
ในการแสดงที่ต้องมีผู้แสดงซึ่งมีสิทธิแต่งเครื่องแบบตำรวจ
หรือผู้แสดงจะแต่งเครื่องแบบตำรวจหรือแต่งกายโดยใช้เครื่องแต่งกายคล้ายเครื่องแบบตำรวจ
ให้ผู้ซึ่งมีหน้าที่รับผิดชอบการแสดงนั้น
แจ้งต่อหัวหน้าสถานีตำรวจแห่งท้องที่ที่จะทำการถ่ายทำหรือทำการแสดงนั้นทราบล่วงหน้าไม่น้อยกว่าห้าวัน
ก่อนที่จะมีการถ่ายทำหรือมีการแสดง
ทั้งนี้ ตามแบบที่กำหนดท้ายกฎกระทรวงนี้

ข้อ
๓
การแจ้งต่อหัวหน้าสถานีตำรวจแห่งท้องที่ตามข้อ ๒ ให้ผู้ซึ่งมีหน้าที่รับผิดชอบการแสดงแนบเอกสารและหลักฐานประกอบ
ดังต่อไปนี้
(๑)
สำเนาบัตรประจำตัวประชาชน
(๒)
บทข้าราชการตำรวจที่ใช้แสดง และเนื้อหาของงานตำรวจที่เกี่ยวข้องกับเรื่องนั้น ๆ
โดยย่อ
(๓)
รายละเอียดของเครื่องแบบตำรวจหรือเครื่องแต่งกายที่คล้ายเครื่องแบบตำรวจที่ใช้แสดง

ข้อ
๔
ให้หัวหน้าสถานีตำรวจแห่งท้องที่ที่ได้รับแจ้ง ดูแลและแนะนำ
โดยให้ผู้ซึ่งมีหน้าที่รับผิดชอบการแสดง
ดำเนินการมิให้มีการแต่งเครื่องแบบหรือแต่งกายโดยใช้เครื่องแต่งกายคล้ายเครื่องแบบตำรวจและบทบาทการแสดงที่ไม่เหมาะสมกับแบบธรรมเนียมปฏิบัติของตำรวจหรือทำให้ราชการตำรวจถูกดูหมิ่น
หรือถูกเกลียดชัง หรือทำให้เกิดความเสื่อมเสียแก่ราชการตำรวจ


ให้ไว้ ณ วันที่ ๔
มีนาคม พ.ศ. ๒๕๕๓
อภิสิทธิ์ เวชชาชีวะ
นายกรัฐมนตรี
[เอกสารแนบท้าย]

๑.
แจ้งให้ทราบกรณีการแต่งเครื่องแบบตำรวจ หรือการแต่งกายโดยใช้เครื่องแต่งกายคล้ายเครื่องแบบตำรวจเพื่อการแสดง

(ดูข้อมูลจากภาพกฎหมาย)

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่ในการแสดงภาพยนตร์
ละครหรือการแสดงอื่นใดทำนองเดียวกัน
มักปรากฏว่ามีผู้แสดงที่แต่งเครื่องแบบตำรวจโดยไม่มีสิทธิหรือแต่งกายโดยใช้เครื่องแต่งกายคล้ายเครื่องแบบตำรวจและกระทำการใด
ๆ อันทำให้เกิดความเสื่อมเสียแก่ราชการตำรวจ
หรือทำให้บุคคลอื่นหลงเชื่อว่าตนเป็นตำรวจ
อันเป็นการกระทำที่มิชอบด้วยกฎหมายและมีความผิดในทางอาญา ดังนั้น
เพื่อให้ผู้ที่เกี่ยวข้องกับการแสดงได้ดำเนินการให้ถูกต้องตามบทบัญญัติแห่งกฎหมายที่กำหนดไว้สำหรับเรื่องการแต่งกายเช่นว่านั้น
ประกอบกับมาตรา ๑๑๑ แห่งพระราชบัญญัติตำรวจแห่งชาติ พ.ศ. ๒๕๔๗
ได้บัญญัติให้ผู้ซึ่งมีหน้าที่รับผิดชอบการแสดงซึ่งมีการแต่งเครื่องแบบตำรวจหรือแต่งกายโดยใช้เครื่องแต่งกายคล้ายเครื่องแบบตำรวจจะต้องแจ้งต่อหัวหน้าสถานีแห่งท้องที่ที่จะทำการแสดงเช่นว่านั้นทราบ ทั้งนี้
ตามหลักเกณฑ์ที่กำหนดไว้ในกฎกระทรวง
จึงจำเป็นต้องออกกฎกระทรวงนี้





















ภูวนนท์/ผู้จัดทำ
๑๗ สิงหาคม ๒๕๕๓

พัสสน/ผู้ตรวจ
๒๑ กุมภาพันธ์ ๒๕๕๔

[๑] ราชกิจจานุเบกษา
เล่ม ๑๒๗/ตอนที่ ๒๗ ก/หน้า ๔/๒๖ เมษายน ๒๕๕๓